**Обосновка**

**към второ изменение на Индикативна годишна работна програма (ИГРП) за 2024 г. на Програма „Околна среда“ 2021-2027 г. (ПОС 2021-2027 г.)**

1. **Приоритет 1 „Води“**

* Ревизиране обхвата на допустимите дейности по процедура *„Модернизиране на органите на държавния здравен контрол за осъществяване на мониторинг на качеството на питейните води“*.

Предлаганите редакции са продиктувани от продължаващите консултации с конкретния бенефициент и необходимостта от последващи уточнения по отношение на целевите структури, към които ще бъде насочена доставката на активите, предмет на процедурата, както и получени коментари от членове на Комитета за наблюдение.

1. **Приоритет 2 „Отпадъци“**

* Включване на нова процедура *„Рекултивация на регионални депа/клетки на регионални депа за битови отпадъци - втора“*с бюджет 59 728 975,46 лв.

Предлага се включването на процедурата предвид взетото от Комитета за наблюдение решение в рамките на процедура за неприсъствено вземане на решения, проведена в периода 07.07.-27.07.2023 г.:

Процедура*BG16FFPR002-2.002 „Рекултивация на регионални депа / клетки на регионални депа за битови отпадъци“*приключи на 15.04.2024 г. с подадени общо 14 проектни предложения, като за 2 от тях оценката е прекратена, тъй като предмет на рекултивация са общински депа. Съгласно решение на Комитета за наблюдение на ПОС 2021-2027 г. от процедурата за неприсъствено вземане на решения (07.07-27.07.2023 г.), бяха оставени два срока за подаване на проектни предложения – 25.11.2023 г. и 15.04.2024 г. и съответно беше ревизиран крайният срок за прекратяване на експлоатацията на регионалните депа/клетки на 15.04.2024 г. при условието за допустимост на кандидатите, като Комитетът одобри да бъде обявена и нова процедура със същия обхват в края на 2024 г. или началото на 2025 г.

В тази връзка УО на ПОС предлага включването на нова процедура **„*Рекултивация на регионални депа/клетки на регионални депа за битови отпадъци - втора*“** с бюджет 59 728 975,46 лв. в ИГРП за 2024 г. Бюджетът на новата процедура е разликата между бюджета на първата процедура и общата стойност на заявеното финансиране /стойността на БФП по сключените договори по подадените проектни предложения за рекултивация на клетки на регионални депа по първата процедура. Крайните срокове за подаване на проектни предложения са 15.04.2025 г., 15.04.2026 г. и 15.04.2027 г. (последната дата е съобразена с крайния срок за прекратяване на експлоатацията на регионалните депа/клетки).

1. **Приоритет 3 „Биоразнообразие“**

* Промяна в срока за кандидатстване по процедура „*Изпълнение на мярка 4 от Националната рамка за приоритетни действия за НАТУРА 2000*“

В резултат от получени коментари от конкретния бенефициент срокът се изменя от трето на четвърто тримесечие на 2024 г.

* Ревизиране обхвата на допустимите кандидати за изпълнение на мярка 70 от НРПД.

Проведени са консултации с компетентната дирекция в МОСВ – „Национална служба за защита на природата“ (НСЗП) въз основа на извършени допълнителни анализи относно обхвата на мерките по процедура *„Изпълнение на мярка 70 от НРПД за НАТУРА 2000“* във връзка с резултатите от финансираните по ОПОС 2014-2020 г. процедури за изграждане на площадки за подхранване - BG16M1OP002-3.007 и BG16M1OP002-3.016. Съгласно полученото становище по мярка 70 от НРПД ще се финансират само дейности по поддържане и подхранване на четири целеви вида хищни птици А079 Aegypius monachus, А404 Aquila heliaca, А078 Gyps fulvus, А077 Neophron percnopterus **на съществуващи площадки**, като не се предвижда финансиране на дейности по изграждане на нови такива.

В тази връзка се ревизира описанието в поле „Допустими кандидати“, като се посочват „Министерство на околната среда и водите (МОСВ) и регионалните му органи, структури на/към Министерство на земеделието и храните, други държавни органи (органи на централната и териториалната администрация), вкл. общини, областни администрации, както и физически и юридически лица, собственици на площадки за подхранване или такива, които разполагат със съгласие на собственика за извършване на дейностите по проекта (вкл. в партньорство)“.

В допълнение, отново въз основа на разменената кореспонденция, се допълва обхватът на допустимите дейности с възможност за доставка и монтиране на полеви камери и/или фотокапани.

* Ревизиране допустимостта на партньорството по процедура „*Изпълнение на мярка 74 от Националната рамка за приоритетни действия за НАТУРА 2000*“ и допълване обхвата на допустимите дейности.

Във връзка с представени предложения на конкретния бенефициент дирекция НСЗП в МОСВ е предложено включване на структури на/към МОСВ (РИОСВ и ДНП), предвид факта, че същите участват пряко при оценяването на щетите, причинени от представителите на вида *Ursus arctus,* като част от комисиите за проверки. Тези структури координират и контролират прилагането на превантивните мерки за ограничаване на щети от кафява мечка и намаляването на конфликта мечка-човек и в рамките на проекта по процедурата се предвижда да следят за устойчивостта на мерките.

* Ревизиране бюджета на процедура „Мониторинг на популацията на вида кафява мечка“

Въз основа на получено предложение от конкретния бенефициент Изпълнителна агенция по околна среда се увеличава размера на финансирането по процедурата – от 1 000 000 лв. на 1 600 000 лв. Проведените предварителни проучвания от ИАОС показват, че този ресурс е недостатъчен за изпълнение на предвидените дейности по извършване на цялостен ДНК анализ на популацията на вида на територията на България съгласно обхвата на мярка 7.3.4. от „Плана за действие за опазване на кафява мечка (*Ursus arctos Linnaeus*, 1758) в България 2024-2033 г.“ – поради настъпилата инфлация, породена от КОВИД-19 и войната в Украйна, е проведено допълнително проучване на цени за лабораторната работа и за събиране на необходимия брой проби. Това, ведно с увеличените разходите за пробонабиране на територията на цялата страна, предопределя необходимостта от увеличение на сумата за изпълнение на дейностите по процедурата на до 1 600 000 (един милион и шестстотин хиляди) лева.

* Ревизиране обхвата на допустимите дейности по процедура *„Разработване/ актуализиране на планове за управление на защитени територии“.*

След проведени консултации с дирекция НСЗП и разменена кореспонденция във връзка с броя на поддържаните резервати, за които ще бъдат разработени/актуализирани плановете им за управление, в обхвата на допустимите дейности в ИГРП за 2024 г. се включва поддържан резерват „Амзово“. В допълнение се специфицира обхватът на допустимите бенефициенти и на партньорите по процедурата – резерватите и поддържаните резервати са изключителна държавна собственост, а голяма част от територията на природните паркове се стопанисва и управлява от държавата и общините, като собствеността им е публична. Съгласно становището, качественото разработване на планове за управление на тези категории защитени територии изисква доказан капацитет и опит в подобен тип дейности, каквито притежават държавните и общински органи, както и неправителствените организации в сектора.